**Nacrt Izmjene Odluke o načinu pružanja javne usluge sakupljanja komunalnog otpada**

**O B R A Z L O Ž E NJ E**

Temeljem članka 66. stavka 1. Zakona o gospodarenju otpadom, predstavničko tijelo jedinice lokalne samouprave donosi odluku o načinu pružanja javne usluge, istim člankom propisan je sadržaj odluke.

Temeljem članka 66. stavka 4. Zakona o gospodarenju otpadom, o odluci iz stavka 1. potrebno je provesti prethodno savjetovanje sa zainteresiranom javnošću u trajanju od najmanje 30 dana.

Temeljem članka 11. Zakona o pravu na pristup informacijama („Narodne novine“, broj 25/13 i 85/15), jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interes građana i pravnih osoba.

Općinsko vijeće Općine Starigrad na 9. sjednici održanoj 28. studenog 2022. godine donijelo je Odluku o načinu pružanja javne usluge sakupljanja otpada na području Općine Starigrad.

Općinski načelnik je temeljem zaključka na 11. sjednici Općinskog vijeća održanoj dana 31. ožujka 2023. godine pokrenuo inicijativu za izmjenu članka 12. i 35. spomenute Odluke.

Članak 12. stavak 3. mijenja se i glasi:

*(3) Utvrđuje se jedinstvena cijena obvezne minimalne javne usluge za:*

* *korisnika usluge razvrstanog u kategoriju korisnika kućanstvo u iznosu od*

*10,75 eura (81,00 kn) bez PDV-a,*

* *korisnika usluge razvrstanog u kategoriju korisnika koji nije kućanstvo u iznosu od*

*16,52 eura (124,47 kn) bez PDV-a.*

Članak 35. stavka 1. podstavak 1. mijenja se i glasi:

*Za miješani komunalni otpad:*

*-* *najmanje dva puta tjedno u periodu 01. siječnja – 15. lipnja i 16. rujna – 31. prosinca te najmanje tri puta tjedno u periodu 16.lipnja – 15. rujna bez obzira koristi li uslugu jedan korisnik samostalno ili više korisnika zajednički - za spremnike volumena 120 l, 240 l i 1100 l,*

*- po pozivu – za spremnike većeg volumena.*